Kuva: Sapelli

Noin 30-vuotiaan miehen epäillään puukottaneen toista hieman nuorempaa miestä ravintolan edustalla Oulun keskustassa kello puoli yhden aikaan sunnuntaiyönä.

– Toisin kuin Tuiran tapauksessa, oli tässä kyse enemmän puukolla huitaisusta. Uhri pääsi puukottajaa juoksemalla karkuun. Vammat olivat lieviä, ylikonstaapeli Timo Männikkö selventää.

Tekijä pakeni uhrin jahtaamisen jälkeen Torinrantaan omistamaansa moottoriveneeseen. Tästä alkoi tekijän ja poliisin välinen kissa ja hiiri -leikki, johon otti osaa myös Merivartioston alus. Tekijä ei poliisin suostutteluista huolimatta antautunut, vaan jatkoi moottoriveneellä ajeluaan.

Poliisin mukaan epäilty ajeli veneellä Kiikelin laiturin ja teatterin välisellä alueella, kävi mutkan Hartaanselällä ja jatkoi Toppilansalmen kautta Taskilan vedenpuhdistamon rantaan, missä hänen veneensä jumiutui. Poliisin ottaessa miestä kiinni käyttäytyi tämä aggressiivisesti.

Kiinniotettua epäillään tapon yrityksen lisäksi ruorijuoppoudesta. Hän puhalsi 1,36 promillea, kun vesiliikennejuopumuksen raja on 1 promille. Syytteen mies saanee myös virkamiehen väkivaltaisesta vastustamisesta.